Vermeende verkragter in Kaapstad gestenig | Maroela Media
Die 32-jarige man is Sondagaand omstreeks 23:00 uit 'n kroeg, naby aan die slagoffer se huis, gesleep en met sambokke geslaan en met klippe bestook.
Twee mans met messe het glo die meisie en haar vriendin Saterdagmiddag, terwyl hulle na 'n maat op pad was, oorrompel, het die slagoffer se tannie aan die koerant gesê. Hulle is in 'n plakkershuis gedwing en verkrag. "My susterskind het gesê die verdagte en sy medepligtige het gedreig om hulle dood te maak as hulle vir enigiemand van die voorval vertel," het die tannie gesê.
'n Plaaslike inwoner, wat anoniem wou bly, het aan die koerant gesê hulle was keelvol vir die man. "Die dag voordat hy die meisie verkrag het, het hy selfone van 'n hele paar mense gesteel. Hy het altyd 'n mes by hom gedra," het die inwoner gesê. "Ons het nie berou oor sy afsterwe nie, want as ons nie op die voorvalle reageer nie, gaan niemand nie."
Die verkragte tiener is van die toneel verwyder nadat haar familie glo doodsdreigemente van die vermoorde man se vriende ontvang het.
Lt.kol. André Traut, woordvoerder van die polisie, het gesê niemand is nog in verband met die moord in hegtenis geneem nie.